पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। मेट्रो का परिचालन शुरू होने के बाद राजधानी में यातायात जाम की समस्या से तो निजात मिली ही है, साथ ही साथ सड़क दुर्घटनाओं में भारी कमी आई है। दिल्ली मेट्रो रेल कॉरपोरेशन को वित्तीय सहायता प्रदान करने वाली संस्था जापान इंटरनेशनल कॉरपोरेशन एजेंसी (जाइका) की मानें तो राजधानी की सड़कों पर मेट्रो के चलते करीब 1.2 लाख वाहनों की कमी आई है।
इसके अतिरिक्त एक साल में करीब 591 सड़क दुर्घटनाएं कम हुई हैं। जाइका के अनुसार भारत तेल का एक बड़ा आयातक है। देश की विदेशी मुद्रा का बड़ा भाग तेल के भुगतान के रूप में खर्च होता है। इस संदर्भ में मेट्रो ने देश के करोड़ों रुपए बचाए हैं। दिल्ली मेट्रो के चलने से 1.06 लाख टन तेल की बचत हुई है। दिल्ली मेट्रो के चलते प्रति दिन 1.04 करोड़ रुपए कीमत का तेल बचाया जाता है।
वहीं पर्यावरण की दृष्टि से दिल्ली मेट्रो ने ग्रीन हाउस गैस को 6.3 लाख टन कम किया है। दिल्ली मेट्रो संयुक्त राष्ट्र द्वारा विश्व भर में पहली प्रामाणिक सेवा है जिसे पर्यावरण को शुद्ध बनाने के लिए कार्बन क्रेडिट दिए जा रहे हैं। जाइका के अनुसार निजी वाहन या बस की बजाय मेट्रो से सफर करने वाला हर मुसाफिर प्रतिदिन करीब 100 मिलीग्राम कार्बन डाई आक्साइड प्रत्येक दस किलोमीटर के सफर से बचाता है।
कल करें मेट्रो की सवारी
जाइका ने सभी दिल्ली वासियों से पर्यावरण दिवस (पांच जून) पर मेट्रो से सवारी करने का आह्वान किया है। एजेंसी के अनुसार प्रदूषण के चलते तापमान में बढ़ोतरी, वातावरण में तीव्र बदलाव, हरे भरे क्षेत्रों में सूखा जैसी स्थिति उत्पन्न हो गई है। पर्यावरण के साथ हो रहे खिलवाड़ के चलते स्किन कैंसर के रोगियों की संख्या में भी बड़ी तेजी से इजाफा हुआ है।
शहर में प्रदूषण को बढ़ाने में वाहन अहम भूमिका अदा कर रह हैं। लिहाजा जाइका ने राजधानी वासियों से आह्वान किया है कि पर्यावरण की रक्षा के लिए पांच जून को अपने निजी या सार्वजनिक वाहनों की जगह दिल्ली मेट्रो का प्रयोग यात्रा के लिए करें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn